SKRIFTLIG FORESPØRGSEL E-0840/02

af Caroline Jackson (PPE-DE) til Kommissionen

(26. marts 2002)

Om: EF-traktatens artikel 151 og kulturarven forbindelser med tredjelande

I henhold til artikel 151, stk. 2, i traktaten om oprettelse af Det Europæiske Fællesskab er en indsats mulig på EU-plan med henblik på bevarelse og beskyttelse af den kulturarv, der er af europæisk betydning.

Et meget stort antal arkæologiske lokaliteter og gamle monumenter, som udgør en vigtig del af Europas kulturarv, er beliggende i lande, som er forbundet med EU via associeringsaftaler og andre aftaler.

Har Kommissionen en politik for bevarelse af betydelige ruiner, f.eks. de græske og romerske byer omkring Middelhavet?

Der har været mange eksempler på, at betydelige oldtidslevn ødelægges på grund af øget anvendelse af moderne landbrug og den økonomiske udviklingsproces. F.eks. blev en stor del af byen Zeugma som blev grundlagt i år 300 før Kristi fødsel af en af Alexander Den Stores arvtagere for nylig ødelagt under bygningen af Birecik-dæmningen ved Eufrat i Tyrkiet. Man opdagede nogle bemærkelsesværdige romerske mosaikker kort før oversvømmelsen, men kun en del af dem kunne reddes.

Mener Kommissionen, at det er EU's ansvar at intervenere i sådanne tilfælde og at tilvejebringe midler som bidrag til, hvad der kan reddes? Findes der bestemmelser i EU's aftaler med dens middelhavspartnere og andre nære partnere, som kunne udgøre grundlaget for bistand til de offentlige myndigheder i form af ekspertise og midler til kortlægning af kulturarven og til at udarbejde planer for økonomisk og social udvikling, som kunne bidrage til dens beskyttelse? Hvad kan Kommissionen gøre for at fremme anmodninger fra EU's partnere på dette område?

Samlet svarafgivet på Kommissionens vegne af Viviane Redingpå skriftlige forespørgsler E-0837/02, E-0839/02, E-0840/02 og E-0841/02

(18. juni 2002)

Artikel 151 i EF-traktaten giver Fællesskabet kompetence til at fremme det kulturelle samarbejde mellem medlemsstaterne og om nødvendigt støtte og udbygge medlemsstaternes indsats på en række områder, herunder bevarelse og beskyttelse af den kulturarv, der er af europæisk betydning. Denne målsætning søges opnået gennem rammeprogrammet Kultur 2000, der skal fremme det kulturelle samarbejde i Europa.

I den forbindelse støtter Kommissionen initiativer inden for den kulturelle sektor, herunder beskyttelse, bevarelse og udnyttelse af kulturarven inden for rammen af og i henhold til udvælgelseskriterierne for rammeprogrammet Kultur 2000, der udgør det eneste middel til finansiering og planlægning af Den Europæiske Unions kultursamarbejde for perioden 2000-2004. Fællesskabet har ikke kompetence til at intervenere med hensyn til bevare medlemsstaternes eller de støtteberettigede tredjelandes kulturarv (tre lande inden for Det Europæiske Økonomiske Samarbejdsområde/Den Europæiske Frihandelssammenslutning (EØS/EFTA) og landene i Central- og Østeuropa, hvis associeringsråd har truffet konkrete afgørelser, der gør det muligt for disse lande at deltage i programmet) ud over de eksisterende programmer og initiativer. Det er desuden vigtigt at bemærke, at i henhold til subsidiaritetsprincippet hører beskyttelsesordningerne udelukkende ind under medlemsstaternes kompetenceområde. Det ærede medlem henvises til det følgende websted for yderligere oplysninger: http://europa.eu.int/comm/culture/eac/index_en.html.

Programmet Kultur 2000 åbner også mulighed for en aktion i samarbejde med internationale organisationer, der er kompetente på kulturområdet, såsom Unesco og Europarådet, på baggrund af fælles økonomiske bidrag og under hensyntagen til den enkelte institutions eller organisations egne bestemmelser, for så vidt angår gennemførelsen af programmets aktioner og kulturelle arrangementer. Disse fælles aktioner (f.eks. de europæiske kulturdage) bygger på en brevveksling mellem Kommissionen, Europarådet og Unesco.(1)

Hvad angår Den Europæiske Videnskabssammenslutning, Det Internationale Råd for Historiske Bygninger og Områder (Icomos), og de øvrige institutioner og organisationer, som det ærede medlem omtaler, støtter Kommissionen samarbejdsinitiativer inden for den kulturelle sektor, herunder beskyttelse, bevarelse og udnyttelse af kulturarven inden for rammen af og i henhold til udvælgelseskriterierne for programmet Kultur 2000. I den forbindelse henleder Kommissionen det ærede medlems opmærksomhed på den omstændighed, at der vil blive offentliggjort en indkaldelse af forslag til projekter, der skal finde sted i 2003, i De Europæiske Fællesskabers Tidende i løbet af andet kvartal 2002.

Endvidere henleder Kommissionen det ærede medlems opmærksomhed på den omstændighed, at hovedvægten i indkaldelsen af forslag for 2004, der vil blive lanceret under programmet Kultur 2000, vil blive lagt på kulturarven. Sektoren omfatter kulturarv i form af løsøre, immateriel kulturarv, historiske arkiver og biblioteker, arkæologisk kulturarv, undersøisk kulturarv, kultursteder og kulturlandskaber.

Inden for det femte rammeprogram for forskning og teknologisk udvikling (1998-2002), har nøgleaktionen Fremtidens by og Kulturarven ydet støtte til forskningsprojekter, der handler om bevarelse, beskyttelse og forbedring af den europæiske kulturarv. Oplysninger om de projekter, Kommissionen yder støtte til, findes på webstedet http://www.cordis.lu/eesd/ka4/library.htm

Med hensyn til forbindelserne mellem det europæiske plan og de aktiviteter, der udføres på nationalt plan, såvel som med de internationale organisationer, indeholder udkastet til det sjette rammeprogram (2002-2006), og især det særprogram, der hedder Integration og Styrkelse af Det Europæiske Forskningsrum, bestemmelser om støtte til samarbejde og koordinering af forskningsaktiviteter på nationalt eller regionalt plan: i den forbindelse kan deltagerne både omfatte nationale enheder, såsom forskellige offentlige eller private forskningsorganer, og andre institutioner, der opererer på europæisk niveau, såsom Den Europæiske Videnskabssammenslutning.

(1) Samarbejdet mellem Unesco og EF bygger på en første brevveksling fra september 1964, efterfulgt af en ny brevveksling i december 1972 og på underskriften i februar 1996 af en aftale om betingelser for samarbejde mellem Europa-Kommissionen og Unesco.